b'\n_START_ARTICLE_\nDucatul Estoniei (1219-1346)\n_START_SECTION_\nCucerirea danez\xc4\x83\n_START_PARAGRAPH_\n\xc3\x8en timpul Cruciadei Livoniene din 1218, Papa Honorius al III-lea i-a dat lui Valdemar al II-lea m\xc3\xa2n\xc4\x83 liber\xc4\x83 s\xc4\x83 anexeze oric\xc3\xa2t de mult teritoriu ar putea cuceri \xc3\xaen Estonia. \xc3\x8en plus, Albert de Riga, liderul crucia\xc8\x9bilor teutoni, care lupta \xc3\xaempotriva estonilor \xc3\xaen sud, l-a vizitat pe rege \xc8\x99i i-a cerut s\xc4\x83-i atace pe estoni dinspre nord. _NEWLINE_\xc3\x8en 1219, Valdemar \xc8\x99i-a str\xc3\xa2ns flota, \xc8\x99i-a unit for\xc8\x9bele cu flota rugean\xc4\x83 condus\xc4\x83 de prin\xc8\x9bul Wizlav al R\xc3\xbcgenului \xc8\x99i a debarcat pe coasta de nord a Estoniei, \xc3\xaen portul Lindanise (ast\xc4\x83zi, Tallinn) din provincia eston\xc4\x83 Revala. Potrivit legendei, atunci s-a n\xc4\x83scut drapelul na\xc8\x9bional al Danemarcei, Dannebrog, care ar fi c\xc4\x83zut din cer la un moment critic al luptei \xc8\x99i i-ar fi ajutat pe danezi s\xc4\x83 c\xc3\xa2\xc8\x99tige b\xc4\x83t\xc4\x83lia de la Lindanise \xc3\xaempotriva estonilor. Data b\xc4\x83t\xc4\x83liei, 15 iunie, este \xc3\xaenc\xc4\x83 s\xc4\x83rb\xc4\x83torit\xc4\x83 ca Valdemarsdag (ziua lui Valdemar \xc8\x99i s\xc4\x83rb\xc4\x83toarea drapelului na\xc8\x9bional) \xc3\xaen Danemarca actual\xc4\x83. _NEWLINE_Ordinul Fra\xc8\x9bilor Livonieni ai Sabiei a cucerit sudul Estoniei \xc3\xaen timp ce Danemarca a luat nordul, iar cei doi au convenit s\xc4\x83 \xc3\xaempart\xc4\x83 Estonia, dar s-au certat pe marginea grani\xc8\x9belor exacte. \xc3\x8en 1220, regele Danemarcei renun\xc8\x9ba la preten\xc8\x9biile sale asupra provinciilor sudice estone Sakala \xc8\x99i Ugaunia, care fuseser\xc4\x83 deja cucerite de Fra\xc8\x9bii Sabiei. Episcopul Albert a cedat \xc3\xaen schimb Danemarcei provinciile estone Harjumaa, Virumaa \xc8\x99i Jerwia. _NEWLINE_\xc3\x8en 1227 Fra\xc8\x9bii Livonieni ai Sabiei au cucerit toate teritoriile daneze din nordul Estoniei. Dup\xc4\x83 \xc3\xaenfr\xc3\xa2ngerea lor \xc3\xaen b\xc4\x83t\xc4\x83lia de la Saule, membrii supravie\xc8\x9buitori ai ordinului au aderat la Ordinul Teutonic prusac \xc3\xaen 1237. La 7 iunie 1238, Ordinul Teutonic a \xc3\xaencheiat tratatul de la Stensby, \xc3\xaentr-o cetate regal\xc4\x83 din sudul Zeelandei, cu regele danez Valdemar al II-lea. \xc3\x8en conformitate cu tratatul, Jerwia a r\xc4\x83mas parte a Ordenstaatului, \xc3\xaen timp ce Harria \xc8\x99i Vironia au fost retrocedate regatului Danemarcei drept domeniu direct, sub numele de Ducatul Estoniei.  Primul duce al Estoniei fusese numit de Valdemar al II-lea \xc3\xaenc\xc4\x83 din 1220, iar titlul a fost ulterior asumat de regii Danemarcei \xc3\xaencep\xc3\xa2nd cu 1269. _NEWLINE_Datorit\xc4\x83 statutului de posesiune regal\xc4\x83, Ducatul Estoniei a fost inclus \xc3\xaentr-o list\xc4\x83 na\xc8\x9bional\xc4\x83 danez\xc4\x83 de impozite numit\xc4\x83 Danish Census Book (\xc3\xaen danez\xc4\x83 Valdemar Sejrs Jordebog; 1220-41), un important document geografic \xc8\x99i istoric. Lista con\xc8\x9bine aproximativ 500 de toponime estone \xc8\x99i numele a 114 vasali locali. _NEWLINE_Capitala Estoniei daneze a fost Reval (Tallinn), fondat pe locul portului Lindanise dup\xc4\x83 invazia din 1219. Danezii au construit cetatea Toompea Castle pe Dealul Toompea. Estonii \xc8\x99i-au numit \xc3\xaen continuare capitala \xe2\x80\x9eTallinn\xe2\x80\x9d, nume care, conform unei legende urbane, ar proveni de la Taani linna (\xe2\x80\x9ecetatea danezilor\xe2\x80\x9d). Revalul a primit drepturi de ora\xc8\x99 dup\xc4\x83 modelul L\xc3\xbcbeckului (1248) \xc8\x99i s-a al\xc4\x83turat Ligii Hanseatice. Chiar \xc8\x99i ast\xc4\x83zi, influen\xc8\x9ba danez\xc4\x83 poate fi v\xc4\x83zut\xc4\x83 \xc3\xaen simbolurile heraldice: stema ora\xc8\x99ului Tallinn prezint\xc4\x83 crucea danez\xc4\x83, \xc3\xaen timp ce stema Estoniei prezint\xc4\x83 trei lei, asem\xc4\x83n\xc4\x83tori stemei daneze. _NEWLINE_\xc3\x8en 1240, Valdemar al II-lea a \xc3\xaenfiin\xc8\x9bat Episcopia Revalului, dar, contrar dreptului canonic, \xc8\x99i-a rezervat lui \xc8\x99i urma\xc8\x99ilor lui ca regi ai Danemarcei dreptul de a numi episcopul. Decizia de a proclama pur \xc8\x99i simplu Scaunul Revalului era unic\xc4\x83 \xc3\xaen \xc3\xaentreaga Biseric\xc4\x83 Catolic\xc4\x83 \xc3\xaen acel moment \xc8\x99i a fost contestat\xc4\x83 de episcopi \xc8\x99i de Pap\xc4\x83. \xc3\x8en aceast\xc4\x83 perioad\xc4\x83, la Reval nu s-a stabilit o procedur\xc4\x83 de alegere a episcopilor, iar drepturile regale asupra episcopiei \xc8\x99i cel de nominalizare a episcopilor au fost chiar incluse \xc3\xaen tratat atunci c\xc3\xa2nd teritoriile au fost v\xc3\xa2ndute Ordinului Teuton \xc3\xaen 1346. _NEWLINE_Atestat pentru prima oar\xc4\x83 \xc3\xaen 1240, ducatul era guvernat local de un vicerege (\xc3\xaen latin\xc4\x83 capitaneus) numit de rege \xc8\x99i func\xc8\x9bion\xc3\xa2nd ca plenipoten\xc8\x9biar al s\xc4\x83u. Viceregele avea puteri administrative, colecta impozitele \xc8\x99i comanda vasalii \xc8\x99i trupele \xc3\xaen caz de r\xc4\x83zboi. Majoritatea viceregilor erau fie de na\xc8\x9bionalitate danez\xc4\x83, fie dano-estoni. _NEWLINE_\xc3\x8en Vironia, principalele centre de putere au fost Wesenberg (Rakvere) \xc8\x99i Narva, construite pe locul vechilor cet\xc4\x83\xc8\x9bi estone Rakovor \xc8\x99i Rugodiv.  Wesenberg a primit drepturi dup\xc4\x83 modelul L\xc3\xbcbeckului \xc3\xaen 1302 de la regele Erik Menved. Narva a primit aceste drepturi \xc3\xaen 1345. _NEWLINE_Vasalii regelui danez primeau feude conform dominum utilie \xc3\xaen schimbul serviciilor militare \xc8\x99i la curte. Jur\xc4\x83m\xc3\xa2ntul vasalilor fa\xc8\x9b\xc4\x83 de un nou rege trebuia s\xc4\x83 fie prestat pentru \xe2\x80\x9eun an \xc8\x99i o zi\xe2\x80\x9d. Dintre vasali, 80% erau germani din Westphalia, 18% erau danezi, iar 2% erau estoni (Clemens Esto, Otto Kivele, Odwardus Sorsefer\xc3\xa6 etc.). Cronicarul Ditleb Alnpeke (1290) s-a pl\xc3\xa2ns c\xc4\x83 regele Danemarcei accepta estoni ca vasali. St\xc4\x83p\xc3\xa2nirea danez\xc4\x83 era mai liberal\xc4\x83 \xc3\xaen aceast\xc4\x83 privin\xc8\x9b\xc4\x83 dec\xc3\xa2t cea a Fra\xc8\x9bilor Sabiei, pe teritoriul c\xc4\x83rora niciunui localnic nu i se permitea s\xc4\x83 devin\xc4\x83 st\xc4\x83p\xc3\xa2n de feud\xc4\x83. \xc3\x8en 1248, vasalii \xc8\x99i or\xc4\x83\xc8\x99enii din Reval aveau deja un organism legislativ local sau ritterschaft. _NEWLINE_Armata danez\xc4\x83 a vizitat provincia doar ocazional. \xc3\x8en 1240-42, Danemarca a dus un r\xc4\x83zboi \xc3\xaempotriva Novgorodului \xc8\x99i a \xc3\xaencercat s\xc4\x83-\xc8\x99i extind\xc4\x83 domina\xc8\x9bia \xc3\xaen \xc8\x9bara vo\xc8\x9bilor. Regele Valdemar \xc8\x99i-a trimis fiii Abel \xc8\x99i Knut s\xc4\x83 sus\xc8\x9bin\xc4\x83 campania vasalilor, dar nu au dob\xc3\xa2ndit niciun teritoriu nou.  Regele danez Erik Plogpennig a vizitat Estonia \xc3\xaen 1249, iar flota danez\xc4\x83 a navigat la Reval \xc3\xaen 1268 \xc8\x99i 1270 \xc3\xaempotriva amenin\xc8\x9b\xc4\x83rilor ruse\xc8\x99ti \xc8\x99i lituaniene. _NEWLINE_\xc3\x8en august 1332, regele Christopher II al Danemarcei a murit \xc8\x99i Danemarca a intrat \xc3\xaentr-o perioad\xc4\x83 de fr\xc4\x83m\xc3\xa2nt\xc4\x83ri politice.  Provincia Estonia a fost \xc3\xaemp\xc4\x83r\xc8\x9bit\xc4\x83 \xc3\xaentre un partid pro-danez condus de episcopul Olaf al Revalului \xc8\x99i partidul pro-german condus de c\xc4\x83pitanul Marquard Breide. Dup\xc4\x83 ce estonii din Harria s-au r\xc4\x83zvr\xc4\x83tit \xc3\xaen R\xc4\x83scoala din Noaptea de Sf\xc3\xa2ntul Gheorghe din 1343, ordinul teuton a ocupat teritoriile. R\xc4\x83sturnarea domina\xc8\x9biei daneze a venit la dou\xc4\x83 zile dup\xc4\x83 ce Ordinul a reprimat revolta eston\xc4\x83, iar viceregele danez a fost \xc3\xaenchis, \xc3\xaen colaborare cu vasalii pro-germani. Cet\xc4\x83\xc8\x9bile Reval \xc8\x99i Wesenberg au fost predate ordinului de c\xc4\x83tre partidul pro-german pe 16 mai 1343 \xc8\x99i cetatea Narva \xc3\xaen 1345.  \xc3\x8en 1346, Estonia (Harria \xc8\x99i Vironia) au fost v\xc3\xa2ndute pentru 19.000 de m\xc4\x83rci de K\xc3\xb6ln Ordinului Teuton, \xc3\xaen ciuda promisiunii f\xc4\x83cute de Christopher al II-lea \xc3\xaen 1329 de a nu abandona \xc8\x99i a nu vinde niciodat\xc4\x83 teritorii Danemarcei din Estonia. Regele Danemarcei a f\xc4\x83cut chiar o declara\xc8\x9bie public\xc4\x83 de poc\xc4\x83in\xc8\x9b\xc4\x83 pentru c\xc4\x83 \xc8\x99i-a \xc3\xaenc\xc4\x83lcat cuv\xc3\xa2ntul \xc8\x99i a cerut iertare de la Pap\xc4\x83. Schimbarea suzeranit\xc4\x83\xc8\x9bii daneze cu cea a Ordinului Teutonic a avut loc la 1 noiembrie 1346. _NEWLINE_Titlul de \xe2\x80\x9educe al Estoniei\xe2\x80\x9d, care fusese de\xc8\x9binut anterior de regii danezi, a disp\xc4\x83rut \xc3\xaen timpul epocii teutone \xc8\x99i a mai fost re\xc3\xaenviat abia \xc3\xaen 1456 de c\xc4\x83tre regele danez Christian I. Titlul a fost asumat apoi de monarhia suedez\xc4\x83 dup\xc4\x83 cucerirea Estoniei \xc3\xaen timpul R\xc4\x83zboiului Livonian. Titlul s-a transferat apoi \xc8\x9barilor ru\xc8\x99i dup\xc4\x83 victoria lor \xc3\xaen Marele R\xc4\x83zboi al Nordului \xc8\x99i a continuat s\xc4\x83 fie un titlu subsidiar al \xc8\x9barilor ru\xc8\x99i p\xc3\xa2n\xc4\x83 c\xc3\xa2nd dinastia Romanov a fost r\xc4\x83sturnat\xc4\x83 \xc3\xaen 1917 \xc3\xaen timpul Revolu\xc8\x9biei Ruse.'